
2. Vymedzenie cieľov a poslania výchovy a vzdelávania a zameranie školy 
Školský vzdelávací program sme vypracovali v súlade s princípmi a cieľmi výchovy a vzdelávania podľa zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len školský zákon) podľa ktorého: 
„Materská škola podporuje osobnostný rozvoj detí a oblasti sociálno-emocionálnej, intelektuálnej, morálnej, estetickej, rozvíja schopnosti a zručnosti, utvára predpoklady na vzdelávanie. Pripravuje na život v spoločnosti v súlade s individuálnymi a vekovými osobitosťami detí“.
Na tvorbe Školského vzdelávacieho programu sa podieľali všetci pedagogickí zamestnanci školy pod vedením riaditeľky školy tak, aby boli formulované vo vzťahu k rozvoju detí. Sú výsledkom autoevalvácie materskej školy, ktorej súčasťou sú aj poznatky a vyjadrenia nepedagogických zamestnancov a rodičov. Pri ich tvorbe sme prihliadali aj na vyjadrenia a názory detí získané z rozhovorov, skúsenosti z praxe a spracovaním analýzy hodnotenia kvality jednotlivých tried. 
Poslaním materskej školy je pomáhať deťom na ceste ich aktívnej sebarealizácie s dôrazom na vlastnú individualitu. Našim cieľom je viesť dieťa k utváraniu pozitívneho vzťahu k sebe, k ľuďom, okoliu a k poznávaniu.
Rozvíjať budeme hodnoty vzájomnej úcty a zodpovednosti, solidarity a spolupatričnosti, aktívnu sebarealizáciu v prospech seba a iných, múdrosť a vzdelanie.
     Vlastné ciele materskej školy:
· rozvíjať spoluprácu všetkých zainteresovaných (deti – učitelia – partneri)
· rozvíjať digitálnu gramotnosť detí prostredníctvom využívania digitálnych technológií v edukačnom procese (interaktívna tabuľa, Bee-bot, digitálny fotoaparát, mikroskop, edukačné programy)
· vytvárať podmienky  k prirodzenému a spontánnemu pohybu
· využívať v pedagogickej práci problémové, zážitkové učenie, overovať si poznatky bádaním, experimentovaním – aktívne učenie detí
· pedagogický prístup opierať o pozitívnu výchovu, učiť deti rešpektovať ľudí vo svojom okolí – uľahčiť dieťaťu prechod z rodiny do materskej školy a základnej školy
· formovať hodnotové orientácie
· venovať sa kultúrnym a enviromentálnym aktivitám 
MŠ je postavená v tichom prostredí medzi rodinnými domami. Školský dvor je prevažne trávnatý, veľký a členitý. Zelené miesta a ovocný sad umožňujú realizáciu aktivít zameraných na prírodovedné poznávanie formou priamych zážitkov. Deti si tak vytvárajú kladné postoje k prírode, rozvíjajú si estetické vnímanie a osvojujú ochranárske postoje. Priestranné plochy poskytujú možnosti rôznorodých činností a hier. Deti majú možnosť venovať sa pohybu v aktivitách tak, ako im vyhovujú. Pre prirodzené osvojovanie si pravidiel premávky, kolobežkovaniu slúži časť asfaltovej plochy s vyznačenou križovatkou a prechodmi pre chodcov. Ochranu zdravia a prevenciu pred chorobami pohybového aparátu,  konkrétne prevenciu plochých nôh, nám pomáha riešiť chodník z prírodného materiálu, po ktorom chodíme v letných mesiacoch bosí. Chôdza po prírodninách umožňuje deťom poznávať prírodu cez zmysly. Možnosť realizovať plavecký výcvik v blízkej základnej škole umožňuje vytvárať pozitívne postoje k zdravému životnému štýlu.
Výchovu a vzdelávanie obohacujeme o rozmer kultúry a estetiky zabezpečením návštev profesionálnych bábkových divadiel. Zážitkovou formou rozvíjame u detí vzťah k umeleckým dielam.
Didaktický model materskej školy budeme aj naďalej rozvíjať o prvky individualizovaného učenia sa dieťaťa. Deťom poskytneme čo najväčší priestor pre slobodné vyjadrovanie, spoločné plánovanie vychádzajúce zo záujmov a objavov. Vytvoríme podmienky pre spoluprácu. Chceme deťom poskytnúť čo najviac príležitostí na zmysluplné učenie sa hrou a objavovaním. Spoluprácou so základnou školou pripravujeme dieťa na ľahší vstup do prvého ročníka. Stretávame sa so širšou komunitou a inštitúciami pôsobiacimi v obci budujeme atmosféru dôvery, samostatnosti.
3 Stupeň vzdelania, ktorý sa dosiahne absolvovaním školského vzdelávacieho programu 
Predprimárne vzdelanie získa dieťa absolvovaním posledného roka vzdelávacieho programu odboru vzdelávania v materskej škole. Dokladom o získanom stupni vzdelania je osvedčenie o získaní predprimárneho vzdelania.(§ 16 ods. 2 školského zákona). Absolvent predprimárneho vzdelávania je pripravený na vstup do primárneho vzdelávania v základnej škole a na ďalší aktívny život v spoločnosti.


4 Dĺžka dochádzky a formy výchovy a vzdelávania 
Na predprimárne vzdelávanie prijímame deti od troch rokov veku, výnimočne môžeme prijať dieťa od dovŕšenia dvoch rokov veku. Na predprimárne vzdelávanie v materskej škole neprijímame dieťa mladšie ako dva roky, a to ani na adaptačný pobyt alebo diagnostický pobyt. Na predprimárne vzdelávanie sa prednostne prijímajú deti, pre ktoré je plnenie predprimárneho vzdelávania povinné. S účinnosťou od 1.9.2021 je pre dieťa, ktoré dosiahlo 5 rokov veku do 31.augusta, ktorý predchádza začiatku školského roka, od ktorého bude dieťa plniť povinnú školskú dochádzku v základnej škole, predprimárne vzdelávanie povinné. Povinné predprimárne vzdelávanie v materskej škole trvá jeden školský rok. Povinné predprimárne vzdelávanie môžu deti plniť nielen „inštitucionálnou“ formou, teda formou pravidelného denného dochádzania do materskej školy v pracovných dňoch v rozsahu najmenej štyri hodiny denne, ale aj inou, individuálnou formou. Formou individuálneho vzdelávania môže povinné predprimárne vzdelávanie plniť dieťa, ktorého zdravotný stav mu neumožňuje plniť povinné predprimárne vzdelávanie v kmeňovej materskej škole, zákonný zástupca o to požiada materskú školu. Predprimárne vzdelávanie dieťaťa, ktorému bolo povolené individuálne vzdelávanie podľa § 28b ods. 2 písm. a) školského zákona, teda „zo zdravotných dôvodov“, budeme zabezpečovať v rozsahu najmenej štyri hodiny týždenne podľa § 28b ods. 3 písm. c). Individuálne vzdelávanie, ktoré sa uskutočňuje bez pravidelnej účasti na vzdelávaní v škole podľa tohto zákona (ďalej len „individuálne vzdelávanie“) Ak dieťa po dovŕšení šiesteho roka veku nedosiahlo školskú spôsobilosť, riaditeľ materskej školy rozhodne o pokračovaní plnenia povinného predprimárneho vzdelávania v materskej škole na základe písomného súhlasu príslušného zariadenia výchovného poradenstva a prevencie, písomného súhlasu všeobecného lekára pre deti a dorast a s informovaným súhlasom zákonného zástupcu alebo zástupcu zariadenia. Ak dieťa ani po pokračovaní plnenia povinného predprimárneho vzdelávania v materskej škole nedosiahlo školskú spôsobilosť, začne najneskôr 1.septembra, ktorý nasleduje po dni, v ktorom dieťa dovŕšilo siedmy rok veku, plniť povinnú školskú dochádzku v základnej škole. 
5 Učebné osnovy 
Učebnými osnovami školského vzdelávacieho programu „Čančatá“ sú vzdelávacie štandardy vzdelávacích oblastí Štátneho vzdelávacieho programu pre predprimárne vzdelávanie v materských školách (ďalej ŠVP). Sú rozdelené do mesačných tematických celkov a ďalej do týždenných celkov, ktoré sa navzájom dopĺňajú, prelínajú a spolu súvisia. 
Východiská plánovania Plánovanie v materskej škole prebieha v dvoch úrovniach. Prvá úroveň má celoškolskú pôsobnosť. Učivo je rozdelené do desiatich tematických celkov v súlade s ročnými obdobiami a sviatkami. Každý mesiac je rozdelený do podtém. Druhá úroveň plánovania je na úrovni jednotlivých tried. Plánovanie prebieha písomnou formou minimálne na dobu jedného týždňa. Pri plánovaní aktivít na konkrétny týždeň si učiteľky vyberajú výkonové štandardy zo školského vzdelávacieho programu, ktoré prispôsobujú schopnostiam danej skupiny detí. Plánovanie vzdelávacích oblastí v rámci popoludnia je plne v kompetencii učiteliek konkrétnych tried. V popoludňajších hodinách prebieha aj krúžková činnosť. V čase letných prázdnin sa výchovno-vzdelávacia činnosť plánuje a realizuje výlučne formou voľných hier detí. Od septembra 2021 sa Slovensko pripája ku krajinám, ktoré majú zakotvenú povinnosť absolvovať povinné predprimárne vzdelávanie. V našich podmienkach je ňou povinné predprimárne vzdelávanie detí v dĺžke trvania jeden školský rok, čo znamená, že všetky deti vo veku piatich rokov absolvujú vzdelávací program, riadené vzdelávanie, na základe povinnosti, ktorá je stanovená zákonom. 
Náš Školský vzdelávací program je vypracovaný na základe Štátneho vzdelávacieho program z roku 2016 a je koncipovaný pre potreby materskej školy, ktorú deti navštevujú štandardne viac ako jeden školský rok. 
6 Vyučovací jazyk 
Vyučovacím jazykom je štátny jazyk Slovenskej republiky, slovenský jazyk. V materskej škole uplatňujeme výchovu a vzdelávanie v slovenskom vyučovacom jazyku, ktorý je v zhode so zriaďovacou listinou. 
7 Hodnotenie detí 
Pri hodnotení detí využívame všetky formy hodnotenia, dôraz kladieme na ich sebahodnotenie a tiež na vzájomné hodnotenie sa deťmi. Pri hodnotení detí učiteľky nerozdeľujú deti na úspešné a neúspešné, ale porovnávajú dosiahnutý výkon dieťaťa s jeho predchádzajúcim výkonom. 
Zo strany hodnotenia detí učiteľkami sa v materskej škole vedie dokumentácia o kontrole a hodnotení deti aj formou pedagogickej diagnostiky a ich portfóliom, ktoré je súčasťou pedagogickej diagnostiky. 
Pedagogická diagnostika je komplexný proces, ktorého cieľom je posudzovanie a hodnotenie výchovno-vzdelávacieho procesu a jeho aktérov. Pedagogickou diagnostikou učitelia zisťujú úroveň detských schopností, vedomostí, spôsobilostí a súčasne hodnotia dosiahnutý stav rozvoja dieťaťa. Vyhotovuje sa na začiatku školského roka, v priebehu školského roka a na záver školského roka, to znamená – vstupná- priebežná - záverečná diagnostika.
 Priebežné hodnotenie bude slúžiť aj ako návod pre učiteľov a rodičov, ako postupovať pri zlepšovaní vedomostí, schopností a zručností detí. Pri hodnotení budeme vychádzať z kritérií vedomostí, zručností a kompetencií detí, vyplývajúcich zo školského vzdelávacieho programu – „Čančatá“. Do úvahy sa pri hodnotení detí budú brať rozvojové a vekové možnosti detí. Pedagogickí zamestnanci musia ovládať vývinové osobitosti z vývinovej psychológie dieťaťa. 
Portfólio je súčasťou pedagogickej diagnostiky, je to súbor detských prác za určitú dobu vzdelávania – výtvarné práce, pracovné zošity, písomné práce, grafomotorické kreslenie, záznamy učiteľov. Umožňuje učiteľkám sledovať vývin dieťaťa a jeho pokroky počas určitého časového obdobia. Formu vedenia portfólia uskutočňujeme v obaloch zvlášť pre každé dieťa. Konkrétne zameranie a formy hodnotenia detí sú vypracované v ročnom pláne vnútornej kontroly školy.
8 Systém podpory detí v súlade s princípmi inkluzívneho vzdelávania
Materská škola uplatňuje princípy inkluzívneho vzdelávania s cieľom zabezpečiť rovnaký prístup ku kvalitnému vzdelávaniu pre všetky deti prijaté do materskej školy. Inkluzívne vzdelávanie sa vzťahuje na každé dieťa bez ohľadu na jeho individuálne osobitosti, vývinové tempo, zdravotný stav, jazykové a kultúrne zázemie alebo sociálne podmienky.
Cieľom systému podpory detí je vytvárať také podmienky, aby sa každé dieťa mohlo aktívne zapojiť do výchovno-vzdelávacej činnosti a vzdelávať sa spôsobom a tempom, ktoré rešpektuje jeho individuálne potreby, možnosti a potenciál.
Pedagogická podpora v triede
Pedagogická podpora je zabezpečovaná prostredníctvom diferencovanej výchovno-vzdelávacej činnosti, flexibilnej organizácie činností, primeranej náročnosti úloh a rešpektovania individuálneho tempa učenia sa detí. Prostredie materskej školy je podnetné, bezpečné a podporujúce aktívne učenie sa detí.
Pedagogická podpora zahŕňa najmä:
· individuálne rozhovory s deťmi na rozvoj slovnej zásoby a komunikačných schopností, 
· grafomotorické cvičenia prispôsobené úrovni dieťaťa, 
· rozvoj jemnej motoriky prostredníctvom manipulácie so stavebnicami, mozaikami, modelovacou hmotou a pracovnými listami, 
· jazykové hry a aktivity na rozvoj fonematického uvedomovania, 
· pohybové hry a zdravotné cvičenia s diferencovanou náročnosťou, 
· podporu samostatnosti pri sebaobslužných činnostiach, 
· učenie prostredníctvom zážitkových aktivít, pokusov, pozorovania a bádania, 
· prácu v dvojiciach a malých skupinách na rozvoj spolupráce a sociálnych zručností, 
· využívanie názorných pomôcok, obrázkových materiálov, manipulačných predmetov a digitálnych technológií, 
· poskytovanie primeraného času na splnenie úloh a opakované vysvetlenie zadania podľa potreby, 
· priebežné povzbudzovanie, pozitívne hodnotenie a poskytovanie spätnej väzby, 
· vytváranie oddychových a relaxačných aktivít pre deti, ktoré potrebujú znížiť záťaž alebo obnoviť pozornosť.

Individuálna podpora detí
Individuálna podpora vychádza z priebežného pedagogického pozorovania a diagnostiky dieťaťa. Zahŕňa prispôsobenie foriem, metód a prostriedkov výchovno-vzdelávacej činnosti individuálnym potrebám dieťaťa, spoluprácu s rodičmi a v prípade potreby aj spoluprácu so zariadeniami poradenstva a prevencie. 
Pri deťoch so špeciálnymi výchovno-vzdelávacími potrebami sa podpora realizuje podľa odporúčaní odborných zariadení a môže zahŕňať úpravu organizácie činností, využívanie špeciálnych pomôcok, alternatívnych foriem komunikácie, cielené intervencie pedagogických a odborných zamestnancov a pravidelné vyhodnocovanie účinnosti prijatých podporných opatrení.
V podmienkach materskej školy zahŕňa najmä:
· individuálny prístup počas edukačných aktivít a hier, 
· diferenciáciu úloh podľa schopností, potrieb a tempa dieťaťa, 
· poskytovanie primeraného času na splnenie úloh a adaptáciu na nové situácie, 
· využívanie názorných pomôcok, obrázkových materiálov, manipulačných a senzorických pomôcok, 
· podporu rozvoja komunikačných, sociálnych a sebaobslužných zručností, 
· vytváranie podnetného, bezpečného a inkluzívneho prostredia, 
· pravidelné povzbudzovanie a pozitívne posilňovanie úspechov dieťaťa, 
· individuálne alebo skupinové cielené aktivity zamerané na rozvoj oslabených oblastí (grafomotorika, reč, pozornosť, sociálne zručnosti a pod.), 
· úzku spoluprácu s rodičmi pri nastavovaní spoločných postupov podpory dieťaťa, 
· spoluprácu s odbornými zamestnancami zariadení poradenstva a prevencie. 

Spolupráca a podporné opatrenia
Systém podpory je založený na včasnom rozpoznávaní potrieb detí, kontinuálnom sledovaní ich pokroku a na pružnom reagovaní na ich meniace sa potreby. Materská škola podporuje úzku spoluprácu najmä s rodičmi/zákonnými zástupcami a so zariadeniami poradenstva a prevencie.
· včasné rozpoznávanie individuálnych potrieb detí prostredníctvom každodenného pedagogického pozorovania, 
· pravidelné sledovanie a hodnotenie pokroku detí vo všetkých oblastiach ich vývinu, 
· prispôsobovanie výchovno-vzdelávacích aktivít schopnostiam, záujmom a potrebám jednotlivých detí, 
· vytváranie podnetného, bezpečného a inkluzívneho prostredia pre všetky deti, 
· poskytovanie individuálnej podpory deťom so špecifickými výchovno-vzdelávacími potrebami, 
· pravidelná komunikácia a spolupráca s rodičmi/zákonnými zástupcami prostredníctvom konzultácií a spoločných stretnutí, 
· výmena informácií o pokrokoch, potrebách a možnostiach podpory dieťaťa, 
· spolupráca so zariadeniami poradenstva a prevencie podľa potrieb dieťaťa, 
· priebežné vyhodnocovanie účinnosti poskytovanej podpory a jej prispôsobovanie aktuálnym potrebám dieťaťa.
Prevencia diskriminácie a segregácie
Materská škola cielene vytvára prijímajúcu a bezpečnú klímu a podporuje rozvoj vzájomného rešpektu, tolerancie a spolupráce medzi deťmi. Kladie veľký dôraz na dodržiavanie práv všetkých detí a rešpektuje individuálne potreby každého dieťaťa.
· vytvára bezpečné, podnetné a priateľské prostredie, v ktorom sa každé dieťa cíti prijaté a rešpektované,
· podporuje rozvoj vzájomného rešpektu, tolerancie, empatie a ohľaduplnosti medzi deťmi prostredníctvom každodenných aktivít a spoločných pravidiel, 
· vedie deti k spolupráci, vzájomnej pomoci a riešeniu konfliktov nenásilnou komunikáciou,
· zabezpečuje rovnaké príležitosti pre všetky deti bez ohľadu na ich individuálne schopnosti, potreby či sociálne zázemie,
· rešpektuje individuálne tempo učenia a osobnostné charakteristiky každého dieťaťa, 
· uplatňuje individuálny prístup pri výchovno-vzdelávacej činnosti podľa potrieb a možností detí, 
· dôsledne dbá na dodržiavanie práv dieťaťa a podporuje vytváranie pozitívnych vzťahov založených na úcte a dôvere, 
· spolupracuje s rodinou a odbornými zamestnancami pri vytváraní podmienok pre harmonický rozvoj každého dieťaťa,
· poskytuje deťom priestor na vyjadrenie vlastných názorov, pocitov a potrieb primeraným spôsobom,
· podporuje inkluzívne vzdelávanie a vytvára podmienky na úspešné začlenenie všetkých detí do kolektívu.

9 Stratégia digitálnej transformácie vzdelávania
Digitálna transformácia predprimárneho vzdelávania v materskej škole predstavuje systematický, premyslený a pedagogický ukotvený proces zmysluplného  začlenenia digitálnych technológií do výchovno-vzdelávacej činnosti v súlade s vývinovými osobitosťami detí predškolského veku.
Cieľom materskej školy je podporovať u detí na veku primeranej úrovni porozumenie základným javom digitálnej doby, rozvíjať pozitívne a zodpovedné postoje k digitálnym technológiám a budovať základy digitálneho a informatického myslenia prostredníctvom hry, objavovania, tvorivých činností a riešenia problémov.
Celoškolský prístup a rovnováha:
· Digitálne technológie sú využívané ako podporný prostriedok výchovy a vzdelávania, ktorý dopĺňa priame skúsenosti detí a zážitkové učenie. 
· Používanie digitálnych technológií rešpektuje vekové a individuálne osobitosti detí predškolského veku. 
· Digitálne aktivity sú plánované tak, aby podporovali rozvoj kognitívnych, komunikačných, tvorivých a sociálnych kompetencií detí. 
· Materská škola uprednostňuje aktívne učenie, objavovanie, experimentovanie a spoluprácu pred pasívnym sledovaním digitálneho obsahu. 
· Pri využívaní digitálnych technológií je zabezpečený vyvážený pomer medzi digitálnymi a nedigitálnymi aktivitami. 
· Digitálne činnosti sú pravidelne striedané s pohybovými, tvorivými, manipulačnými a sociálnymi aktivitami. 
· Používanie digitálnych zariadení prebieha pod vedením pedagogického zamestnanca a v bezpečnom prostredí. 
· Materská škola vedie deti k primeranému a zodpovednému používaniu digitálnych technológií a k osvojovaniu základov digitálnej gramotnosti. 
· Pri využívaní digitálnych technológií je prioritou ochrana fyzického a psychického zdravia detí. 
· Digitálne technológie podporujú inkluzívne vzdelávanie a umožňujú zohľadňovať individuálne potreby a možnosti každého dieťaťa.

Rozvoj kompetencií zamestnancov
Pedagogickí zamestnanci si systematicky rozširujú vedomosti a zručnosti v oblasti využívania digitálnych technológií prostredníctvom kontinuálneho profesijného rozvoja, samoštúdia, vzdelávacích aktivít, metodických stretnutí a vzájomného zdieľania dobrej praxe.
V rámci rozvoja digitálnych kompetencií učiteľ:
· plánuje a realizuje výchovno-vzdelávacie činnosti s využitím digitálnych technológií primerane veku a individuálnym potrebám detí,
· využíva digitálne nástroje na podporu aktívneho učenia, tvorivosti, komunikácie, spolupráce a riešenia problémov,
· vytvára bezpečné, inkluzívne a podnetné digitálne prostredie rešpektujúce zásady ochrany osobných údajov, digitálnej bezpečnosti a zdravého používania technológií,
· kriticky vyberá a hodnotí digitálne vzdelávacie zdroje z hľadiska ich kvality, pedagogickej vhodnosti a prínosu pre učenie detí,
· využíva digitálne technológie pri pedagogickej diagnostike, dokumentovaní pokrokov detí, plánovaní výchovno-vzdelávacej činnosti a spolupráci s rodičmi,
· rozvíja vlastnú digitálnu gramotnosť v súlade s aktuálnymi trendmi a odporúčaniami v oblasti digitálneho vzdelávania.

Strategické ciele a hodnotenie
Strategické ciele:
· Rozvíjať digitálnu gramotnosť detí primerane ich veku a vývinovým možnostiam. 
· Podporovať bezpečné, zodpovedné a tvorivé využívanie digitálnych technológií. 
· Využívať digitálne nástroje na podporu učenia, objavovania a rozvoja kľúčových kompetencií detí. 
· Rozvíjať informačné, komunikačné a prezentačné zručnosti detí prostredníctvom zážitkového učenia. 
· Zvyšovať digitálne kompetencie pedagogických zamestnancov a podporovať ich profesijný rozvoj. 
· Efektívne využívať digitálne technológie pri plánovaní, dokumentovaní a hodnotení výchovno-vzdelávacieho procesu. 
· Posilňovať spoluprácu a komunikáciu medzi materskou školou a rodinou prostredníctvom digitálnych nástrojov. 
· Vytvárať moderné a podnetné vzdelávacie prostredie podporujúce inklúziu a individualizáciu vzdelávania. 

Hodnotenie plnenia cieľov digitalizácie:
· Pravidelné sledovanie využívania digitálnych technológií vo výchovno-vzdelávacom procese. 
· Vyhodnocovanie pokroku detí v oblasti digitálnych kompetencií primerane ich veku. 
· Analýza digitálnych výstupov a projektov detí. 
· Sebahodnotenie a profesijná reflexia pedagogických zamestnancov. 
· Monitorovanie účasti pedagogických zamestnancov na vzdelávaniach v oblasti digitalizácie. 
· Zisťovanie spokojnosti zákonných zástupcov s digitálnou komunikáciou školy. 
· Priebežné vyhodnocovanie technického vybavenia a jeho efektívneho využívania. 
· Aktualizácia cieľov a opatrení na základe výsledkov hodnotenia a potrieb školy.
